**भारत सरकार**

**खान मंत्रालय**

**राज्‍य सभा**

**अतारांकित प्रश्‍न सं. 1155**

**16 दिसम्‍बर, 2013 को उत्‍तर के लिए**

**अन्य धतुओं एवं ऊर्जा क्षेत्र में नालको द्वारा कार्य आरम्भ करना**

**1155. श्री नंद कुमार साय :**

क्या **खान मंत्री** यह बताने की कृपा करेंगे कि:

(क) क्या नेशनल एल्यूमिनियम कम्पनी लिमिटेड (नालको) अन्य धतुओं एवं ऊर्जा क्षेत्र में कार्य करना आरम्भ कर रही है;

(ख) यदि हां, तो तत्संबंधी ब्यौरा क्या है;

(ग) नालको द्वारा विभिन्न अन्य क्षेत्रों में अब तक किए गए निवेशों का ब्यौरा क्या है;

(घ) अब तक पूरी की गई विभिन्न अन्य परियोजनाओं का ब्यौरा क्या है;

(ङ) कम्पनी को इनमें से प्रत्येक क्षेत्र में किस हद तक सफलता प्राप्त हुई है; और

(च) कम्पनी को इनमें से प्रत्येक क्षेत्र से कितनी आय हुई है?

**उत्‍तर**

**खान मंत्री (श्री दिनशा पटेल)**

(क) एवं (ख) : जी, हाँ । राष्‍ट्रीय एल्‍युमिनियम कंपनी लिमिटेड (नालको) ने सूचित किया है कि वे ऊर्जा क्षेत्रों में त्‍वरित गति से प्रवेश कर रहे हैं। नालको ने आंध्र प्रदेश के गांडिकोटा में 50.4 मेगावाट तथा राजस्‍थान के जैसलमेर में लुदरवां गांव के निकट 30.6 मेगावाट पवन ऊर्जा प्रोजेक्‍ट स्‍थापित किया है । नालको ने नाभिकीय बिजली संयंत्र स्‍थापित करने के लिए भारतीय नाभिकीय बिजली निगम (एनपीसीआईएल) के साथ एक करार पर हस्‍ताक्षर किया है । कंपनी ने भुवनेश्‍वर के कॉरपोरेट कार्यालय में रूफटॉप सौर प्रणाली संस्‍थापित करने के लिए एक करार पर हस्‍ताक्षर किया है ।

(ग) : नालको ने सूचित किया है कि उसने आंध्र प्रदेश के गांडिकोटा में 50.4 मेगावाट (एमडब्‍ल्‍यू) पवन ऊर्जा संयंत्र स्‍थापित करने के लिए 274 करोड़ रूपये, राजस्‍थान के जैसलमेर में 47.6 मेगा वॉट पवन ऊर्जा संयंत्र के लिए 229.34 करोड़ रूपये तथा गुजरात के काकरापर में नाभिकीय बिजली परियोजना, काकरापर परमाणु बिजली स्‍टेशन (केएपीएस) 3 एण्‍ड 4 के लिए प्रारंभिक प्रदत्‍त पूंजी 2.6 लाख रूपये का निवेश किया है ।

(घ) : आंध्र प्रदेश के गांडिकोटा में 50.4 मेगावॉट की पवन ऊर्जा प्रोजेक्‍ट तथा राजस्‍थान के जैसलमेर में लुदरवां गॉव के निकट 30.6 मेगावॉट की पवन ऊर्जा प्रोजेक्‍ट को क्रमश: दिसंबर, 2012 एवं जून, 2013 में चालू किया गया ।

(ड़) : पवन ऊर्जा संयंत्र-I से वर्ष 2012-13 में 15.35 एमयू एवं वर्ष 2013-14 (नवम्‍बर, 2013 तक) के दौरान 91.58 एमयू तथा पवन ऊर्जा संयंत्र-II से वर्ष 2013-14 के दौरान (नवंबर, 2013 तक) 26.45 एमयू बिजली का उत्‍पादन हुआ ।

(च) : पवन उर्जा इकाइयों से उत्‍पन्‍न आय का विस्‍तृत ब्‍यौरा :-

|  |  |  |  |  |
| --- | --- | --- | --- | --- |
| **क्र.सं.** | **विवरण** | **वर्तमान क्षमता** | **प्राप्‍त राजस्‍व (करोड़ रूपये मे)** | |
| **वित्‍तीय वर्ष 2012-13** | **वित्‍तीय वर्ष 2013-14(नवंबर,2013 तक** |
| 1. | पवन ऊर्जा संयंत्र-I गांडिकोटा आंध्र प्रदेश | 50.4 एम डब्‍ल्‍यू | 2.64 | 23.65 |
| 2. | पवन ऊर्जा संयंत्र-II जैसलमेर, राजस्‍थान | 30.6 एम डब्‍ल्‍यू | - | 6.98 |
|  | कुल :- | 81.0 एम डब्‍ल्‍यू | 2.64 | 30.63 |

**\*\*\*\*\*\*\***